07/03/2011 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Información pública

Resolución do 8 de febreiro de 2011, da Dirección Xeral de Industria, Enerxía e Minas, pola que se autoriza administrativamente a “L. A. T.220 kV ENTRADA E SAÍDA EN EIRÍS DA LIÑA MESÓN DO VENTO - PORTO”, nos termos municipais de Culleredo e A Coruña (A Coruña). Expte. IN407A 2009/296. Examinado o expediente instruído a pedimento da empresa “RED ELÉCTRICA DE ESPAÑA, S. A. U.”, con enderezo a efectos de notificación en Paseo Conde de los Gaitanes, n.° 177, 28109 Alcobendas (Madrid), resultan os seguintes ANTECEDENTES DE FEITO Primeiro. –Con data 11 de agosto de 2008, a Dirección Xeral de Calidade e Avaliación Ambiental emitiu informe de cualificación ambiental en relación ao proxecto “NOVA SUBESTACIÓN 220 KV DE EIRÍS e L/220 KV EIRÍS - L/ MESÓN DO VENTO - PORTO”, no que se considera que non procede someter o referido proxecto ao trámite de avaliación nin de efectos ambientais. Non obstante o anterior, e tendo en tonta que un tramo do Camiño de Santiago discorre polo ámbito definido como corredor para a liña eléctrica subterránea e que nun vértice deste localízase un elemento do patrimonio cultural (Castro de Elviña), o informe subliña que se deberá dar cumprimento ao disposto no artigo 32 da Lei 8/1995, de 30 de outubro, do Patrimonio Cultural de Galicia, así como no Decreto 199/1997, de 10 de xullo, polo que se regula a actividade arqueolóxica na Comunidade Autónoma de Galicia e demais normativa que resulte de aplicación. Segundo. –0 5 de xuño de 2009, a citada empresa solicita a autorización administrativa da “L. A. T.220 kV ENTRADA E SAÍDA EN EIRÍS DA LIÑA MESÓN DO VENTO - PORTO”, presentando o preceptivo anteproxecto e achegando a documentación establecida ao efecto polo Real Decreto 1955/2000, de 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica. Terceiro. –As características básicas da instalación son as seguintes: Liña de transporte de enerxía eléctrica a 220 kV, simple circuíto, de entrada e saída na futura subestación Eirís da liña Mesón do Vento-Porto, cunha lonxitude de 7.043 m, repartida nos seguintes tramos: – Tramo aéreo, de lonxitude 185,1 m, en condutor tipo LA-455 Condor, con orixe no apoio que hai que instalar nas inmediacións da rúa Laxe, no concello de Culleredo e final no paso aerosubterráneo que se instalará nas inmediacións da rúa Lugar Escorial e rúa Laxe. – Tramo soterrado de lonxitude 3.580 m, con condutor tipo RHE-RA-2OL 127/220 kV 1*2000M+H250, con orixe no citado paso aerosubterráneo que se instalará e final na futura subestación de Eirís. – Tramo soterrado de lonxitude 3.278 m, con condutor tipo RHE-RA-2OL 127/220 kV 1*2000M+H250, con orixe na futura subestación Eirís, compartindo canalización ata a avenida San Cristional co tramo citado anteriormente, e final na cámara de empalmes na avenida de Arteixo da liña existente, da mesma cidade da Coruña. Variante da liña de transporte de enerxía eléctrica a 220 kV, simple circuíto, A Grela-Sabón, consistente en novo trazado soterrado, desde paso aerosubterráneo que se instalará nas inmediacións da rúa Luis Peña Novo e final en empalme que hai que realizar coa liña soterrada de alta tensión existente de entrada á subestación A Grela. Esta variante débese á desmontaxe de tramos aéreos da liña Mesón do Vento-Porto, que comparte trazado no seu tramo máis próximo á subestación A Grela coa liña A Grela-Sabón. Concellos: A Coruña e Culleredo (A Coruña). Cuarto. –Con data 3 de decembro de 2009, e aos efectos previstos no artigo 36.3 da Lei 54/1997, de 27 de novembro, do sector eléctrico, e no artigo 114 do Real decreto 1955/2000, de 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica, a Dirección Xeral de Política Enerxética e Minas do Ministerio de Industria, Turismo e Comercio, informa favorablemente a citada instalación. Quinto. –Por acordo do 21 de abril de 2010, do Departamento Territorial da Consellería de Economía e Industria da Coruña, someteuse ao trámite de información pública a solicitude de autorización administrativa das citadas instalacións, publicándose no D. O. G. do 21/05/10 e no B. O. P. da Coruña do 28/01/10. Sexto. –Durante o período en que se someteu a trámite de información pública non se presentaron alegacións. Sétimo. –Separadamente, presentáronse aquelas partes do proxecto que afectan a bens, instalacións, obras ou servizos, centros ou zonas dependentes doutros organismos públicos ou corporacións, co fin de que, no seu caso, establecesen o condicionado procedente. FUNDAMENTOS DE DEREITO Primeiro. –A Dirección Xeral de Industria, Enerxía e Minas é competente para resolver este expediente con fundamento no Estatuto de Autonomía de Galicia; Decreto 79/2009, do 19 de abril e Decreto 8/2011, do 28 de xaneiro, polos que se fixa a estrutura orgánica da Xunta de Galicia e das consellerías desta (DOG de 20/04/09 e 03/02/11, respectivamente), Decreto 324/2009, do 11 de xuño (DOG do 17/06/09) polo que se establece a estrutura orgánica da Consellería de Economía e Industria, Decreto 36/2001, do 25 de xaneiro polo que se establecen os órganos competentes para a resolución dos procedementos de autorización de instalacións eléctricas que sexan competencia da Comunidade Autónoma de Galicia, en relación co Real decreto 1955/2000, do 1 de decembro, e a Lei 54/1997, do 27 de novembro, do sector eléctrico, modificada pola Lei 17/2007, do 4 de xullo e a Lei 30/1992, do 26 de novembro, de réxime xurídico das administracións públicas e do procedemento administrativo común. Segundo. –No expediente instruído ao efecto cumpríronse os trámites regulamentarios. Esta dirección xeral, de acordo co que antecede e no exercicio das competencias que ten atribuídas, RESOLVE Autorizar administrativamente a “L. A. T.220 kV ENTRADA E SAÍDA EN EIRÍS DA LIÑA MESÓN DO VENTO - PORTO”, nos termos municipais de Culleredo e A Coruña (A Coruña). Todo isto de acordo coas condicións seguintes: Primeira. –Dentro do prazo de seis meses, contados a partir da data de notificación desta resolución, a empresa promotora deberá presentar ante esta consellería, o correspondente proxecto de execución. Producirase a caducidade da presente autorización administrativa, se transcorrido o devandito prazo, o proxecto non fora presentado, podendo solicitar o peticionario, por razóns xustificadas, prórroga do prazo establecido, previa a correspondente solicitude acompañada da xustificación técnica ou a exposición da causa de forza maior causante da demora. Segunda. –De acordo co disposto no informe de cualificación ambiental, emitido pola Dirección Xeral de Calidade e Avaliación Ambiental con data 23 de xaneiro de 2009, á que se fai referencia no antecedente de feito primeiro desta resolución, deberase dar cumprimento ao disposto no artigo 32 da Lei 8/1995, do 30 de outubro, do Patrimonio Cultural de Galicia, así como no Decreto 199/1997, do 10 de xullo, polo que se regula a actividade arqueolóxica na Comunidade Autónoma de Galicia e demais normativa que resulte de aplicación. Terceira. –A Administración reserva para sí o dereito de deixar sen efecto esta autorización por calquera das causas establecidas no artigo 34 do Decreto 1775/1967, de 22 de xullo, por incumprimento das condicións impostas ou por calquera outra causa excepcional que o xustifique. Cuarta. –Esta autorización outórgase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras das instalacións autorizadas. Contra a presente resolución, que non é definitiva en vía administrativa, cabe interpoñer recurso de alzada ante o conselleiro de Economía e Industria no prazo dun mes, contado a partir do día seguinte ao da notificación ou publicación desta resolución, sen prexuízo de que os interesados poidan interpoñer calquera outro recurso que estimen pertinente. Santiago de Compostela, 8 de febreiro de 2011. O director xeral de Industria, Enerxía e Minas Ángel Bernardo Tahoces